รัฐบาลไทย-ข่าวทำเนียบรัฐบาล-กระทรวงเกษตรฯ เปิด “ตลาดคลองผดุงกรุงเกษม : ตลาดเกษตรเกรดพรีเมี่ยม”
วันจันทร์ที่ 6 พฤศจิกายน 2560
กระทรวงเกษตรฯ เปิด “ตลาดคลองผดุงกรุงเกษม : ตลาดเกษตรเกรดพรีเมี่ยม”
กระทรวงเกษตรฯ เปิด “ตลาดคลองผดุงกรุงเกษม : ตลาดเกษตรเกรดพรีเมี่ยม” ขนทัพสินค้าเกษตรคุณภาพจากเกษตรกรไทยทั่วประเทศ บริการถึงมือผู้บริโภคโดยตรง 6 -26 พ.ย.นี้
วันนี้ (6 พ.ย.60) พล.อ.อ.ประจิน จั่นตอง รองนายกรัฐมนตรี เป็นประธานพิธีเปิดงาน “ตลาดคลองผดุงกรุงเกษม: ตลาดเกษตรเกรดพรีเมี่ยม” พร้อมด้วย พล.อ.ฉัตรชัย สาริกัลยะ รัฐมนตรีว่าการกระทรวงเกษตรและสหกรณ์ นางเรณู ตังคจิวางกูร รองเลขาธิการนายกรัฐมนตรีฝ่ายการเมือง นายเลิศวิโรจน์ โกวัฒนะ ปลัดกระทรวงเกษตรและสหกรณ์ และนางสาวดุจเดือน ศศะนาวิน รองปลัดกระทรวงเกษตรและสหกรณ์ ร่วมพิธีเปิด โดยกระทรวงเกษตรและสหกรณ์ เป็นเจ้าภาพจัดงาน ณ ตลาดคลองผดุงกรุงเกษม ข้างทําเนียบรัฐบาล
พล.อ.อ.ประจิน จั่นตอง รองนายกรัฐมนตรี เปิดเผยว่า “ตลาดคลองผดุงกรุงเกษม: ตลาดเกษตรเกรดพรีเมี่ยม” ซึ่งกระทรวงเกษตรและสหกรณ์เป็นเจ้าภาพ เป็นแหล่งจําหน่ายสินค้าเกษตรคุณภาพ (Quality Agricuture Products) ทางเลือกใหม่ให้กับผู้บริโภคที่ต้องการสินค้าเกษตรที่มีการคัดสรรมาอย่างพิเศษ เพิ่มช่องทางการตลาดและรายได้ให้แก่เกษตรกร ผู้ประกอบการ ที่ผลิตสินค้าเกษตร สินค้าอุปโภคบริโภคที่ได้คุณภาพมาตรฐาน โดยได้นําสินค้าด้านการเกษตรทั้งผักสด ผลไม้ สินค้าแปรรูปคุณภาพ ได้มาตรฐาน และยังมีการจัดแสดงผลงานนวัตกรรมด้านการเกษตร โดยมีเป้าหมายที่จะผลักดันให้เป็นตลาดชุมชนสําหรับเกษตรกร ผู้ประกอบการรายย่อย ได้มีแหล่งจําหน่ายสินค้า ตามนโยบายขับเคลื่อนการจัดตั้งและขยายผลตลาดนัดชุมชน 4.0 ตลาดประชารัฐของนายกรัฐมนตรี (พล.อ.ประยุทธ์ จันทร์โอชา)
พล.อ.ฉัตรชัย สาริกัลยะ รัฐมนตรีว่าการกระทรวงเกษตรและสหกรณ์ กล่าวว่า การจัดงาน“ตลาดคลองผดุงกรุงเกษม: ตลาดเกษตรเกรดพรีเมี่ยม” ได้กําหนดธีมงานในแต่ละสัปดาห์ ดังนี้ สัปดาห์ที่ 1 “เกษตรตามรอยเท้าพ่อ” เชื่อมโยงหลักปรัชญาเศรษฐกิจพอเพียง สัปดาห์ที่ 2 “จากรากหญ้าสู่เกษตร-ดิจิทัล” การเชื่อมโยงส่งเสริมและพัฒนานวัตกรรมตลาดสินค้าเกษตรออนไลน์ สัปดาห์ที่ 3 “เกษตรรุ่นใหม่ ไทยแลนด์ 4.0” เชื่อมโยงงานพัฒนาเกษตรกรปราดเปรื่อง Smart Farmer และ Young Smart Farmer โดยแบ่งพื้นที่ออกเป็น 9 โซน ประกอบด้วย 1. โซน Young Smart Farmer และแปลงใหญ่ 2. โซน GAP และ Organic 3. โซน Q Food Court 4. โซนผู้ประกอบการ 4.0 5. โซน Show Case 6. โซนนวัตกรรม 7. โซนไม้ดอกไม้ประดับและเครือข่าย 8. โซนหม่อนไหม แปลงใหญ่ และ 9. โซนข้าวและผลิตภัณฑ์ข้าวครบวงจร รวมทั้งมีพื้นที่จําหน่ายสินค้า 150 บูท มีร้านค้าร่วมจําหน่ายสินค้าราว 300 ร้านค้า หมุนเวียนตลอดทั้ง 3 สัปดาห์
​สําหรับสินค้าที่จัดจําหน่ายในครั้งนี้ จะมีความหลากหลายและโดดเด่นจากกลุ่มเกษตรกรทั่วประเทศ อาทิ ผลิตภัณฑ์นมจากสหกรณ์โคนมในโครงการอันเนื่องมาจากพระราชดําริฯ ส้มโอทับทิมสยาม GI จ.นครศรีธรรมราช ส้มสายน้ําผึ้งมาตรฐาน GAP ที่ปลูกในพื้นที่อุดมไปด้วยน้ําแร่ธรรมชาติ อ.ฝาง ผลิตภัณฑ์เห็ดโคน-เห็ดเผาะในน้ําเกลือ ไข่มดแดงกระป๋อง ทุเรียนหลงลับแล ตลอดจนสินค้าเกษตรนวัตกรรมต่างๆ เช่น ปลาเค็มอบโอโซน ซึ่งใช้เทคโนโลยีการบรรจุด้วยระบบสุญญากาศ น้ํามันรําข้าวเพื่อสุขภาพ มะนาวผง เครื่องสําอางทั้งสบู่ ครีม เซรั่มจากข้าวทับทิมชุมแพ หัวหอมใหญ่ และมังคุด มาร์กหน้าจากใยไหม นอกจากนี้ จะได้พบกับการเปิดตัวผลิตภัณฑ์วางจําหน่ายในงานนี้เป็นครั้งแรก เช่น ข้าว กข43 จากกรมการข้าว ซึ่งเป็นข้าวที่มีผลการวิจัยล่าสุดพบว่าดีต่อสุขภาพ มีน้ําตาลต่ําเหมาะกับผู้บริโภคที่ต้องการควบคุมน้ําตาลและผู้ป่วยเบาหวาน ปลาซิวสมพงษ์ ปลาสวยงามที่สูญพันธุ์ไปจากไทยแล้วกว่า 30 ปี และไทยประสบความสําเร็จในการเพาะพันธุ์ขึ้นมาได้อีกครั้ง รวมทั้งสินค้าที่ระลึกที่เกี่ยวข้องกับปลากัดซึ่งเป็นปลาประจําชาติ เช่น แสตมป์ แก้วน้ํา ผ้าพันคอ ที่ออกแบบจากดีไซน์เนอร์มืออาชีพ ถุงผ้า ฯลฯ
นอกจากนี้ ยังมีกิจกรรมที่น่าสนใจทุกวัน อาทิ การเสวนาเศรษฐกิจพอเพียง ให้ความรู้เกี่ยวกับโครงการ 9101 ตามรอยเท้าพ่อ ภายใต้ร่มพระบารมีฯ และพูดคุยเกี่ยวกับพระราชกรณียกิจด้านการเกษตร กิจกรรมอบรม สัมมนาเชิงสร้างสรรค์ เกี่ยวกับการเกษตรแบบ GAP และ Organic พร้อมสาธิตวิธีการได้รับมาตรฐานจากผู้เชี่ยวชาญของกระทรวงเกษตรและสหกรณ์ การสาธิตระบบนวัตกรรมตลาดสินค้าเกษตร: ผู้ซื้อพบผู้ขายออนไลน์ การสาธิตการทําการเกษตรสร้างอาชีพจากเกษตรกร ตั้งแต่เริ่มต้นการเตรียมวัสดุอุปกรณ์จนถึงลงมือปฏิบัติ เพื่อนําไปประกอบอาชีพหรือสร้างรายได้เสริม กิจกรรมการแสดงดนตรีและบรรเลงเพลง รวมถึงการแสดงศิลปวัฒนธรรมสร้างความบันเทิงให้กับผู้เข้าร่วมงาน ที่สําคัญยังมีการนําสินค้าจากผู้ประกอบการที่มาจําหน่ายภายในงานจัดโปรโมชั่นราคาพิเศษ และจัดพื้นที่สําหรับสินค้าจากร้านประชารัฐ จําหน่ายในราคาประหยัดอีกด้วย
“กระทรวงเกษตรฯ ได้เน้นย้ําให้ความสําคัญในเรื่องการส่งเสริมคุณภาพสินค้าเกษตร ในวันนี้เราต้องแข่งขันกันด้วยคุณภาพ เพราะขณะนี้หลายตัวสินค้าต่างประเทศก็เริ่มผลิตแล้ว เช่น ข้าว ยางพารา เกิดการแข่งขันกันมากขึ้น ดังนั้น สิ่งที่จะขายได้คือสินค้าต้องมีคุณภาพจริงๆ กระทรวงเกษตรฯ จึงมีนโยบายที่ผลักดันให้สินค้าเกษตรทุกชนิดมีคุณภาพ ทั้งพืชผัก ผลไม้ ประมง ปศุสัตว์ ต้องยกระดับขึ้นมาให้ได้อย่างเป็นรูปธรรมจนกลายเป็นตลาดเกษตรแห่งนี้ ซึ่งได้ให้แนวคิดว่า ต้องเป็นตลาดสินค้าเกษตรพรีเมี่ยม ที่เกิดจาก Young Smart Farmer หรือกลุ่มเกษตรกรที่รวมกลุ่มและทําให้เห็นว่าการยกระดับมาตรฐานสินค้าเกษตรได้เกิดขึ้นจริง เกษตรกรสามารถจําหน่ายให้แก่ผู้บริโภคได้โดยตรง และมีราคาจําหน่ายยุติธรรม จึงของเชิญชวนประชาชนรวมทั้งประชาชนในต่างจังหวัด หากมีโอกาสมากรุงเทพฯ ขอให้มาเที่ยว ชม ชิม ช้อป สินค้าเกษตรคุณภาพ หรือเลือกซื้อสินค้าเป็นของขวัญในช่วงเทศกาลปีใหม่ได้ในงาน “ตลาดคลองผดุงกรุงเกษม :ตลาดเกษตรเกรดพรีเมี่ยม” เพื่อเป็นการสนับสนุนเศรษฐกิจในระดับฐานราก ระหว่างวันที่ 6-26 พฤศจิกายน 2560 ตั้งแต่เวลา 09.00-19.00 น. ทุกวันไม่เว้นวันหยุดราชการ ณ ตลาดคลองผดุงกรุงเกษม ข้างทําเนียบรัฐบาล” พล.อ.ฉัตรชัย กล่าว
กลุ่มโฆษกและวิเคราะห์ข่าว กองเกษตรสารนิเทศ
สํานักงานปลัดกระทรวงเกษตรและสหกรณ์
โทร 02-2810859 แฟกซ์ 02-2822871
moacnews@gmail.com
www.moac.go.th
www.facebook.com/kasetthai